Газетхэр ефIакIэрэ хьэмэ екIакIуэрэ?
Къэбэрдей-Балъкъэр Республикэм цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин иджыблагъэ иригъэкIуэкIа зэIущIэм кърихьэлIащ республикэм къыщыдэкI газетхэм я редактор нэхъыщхьэхэр. Псалъэмакъыр теухуауэ щытащ 2012 гъэм лэжьыгъэр зэрекIуэкIам, апхуэдэу 2013 гъэм зэфIагъэкIыну я мурадхэм.
ЗэIущIэм и пэщIэдзэм Къумахуэ Мухьэдин жиIащ 2012 гъэм республикэм къыщыдэкI газетхэм нэхъ зэрызаужьар. «Кабардино-Балкарская правда» газетым гулъытэ хэха хуищIащ дэтхэнэ къэхъукъащIэри икIэщIыпIэкIэ газетеджэхэм я деж зэрынигъэсыным. Бзэр хъумэным, хабзэфIхэр къыдэхыжыным, адыгэхэмрэ балъкъэрхэмрэ я щэнхабзэм зегъэужьыным гулъытэшхуэ хуащI «Адыгэ псалъэ», «Заман» газетхэм. «Советская молодежь» газетым Интернетым щиIэ сайтыр къигъэщIэрэщIэжащ. «Горянка» газетым илъэс етIуанэ лъандэрэ зэкIэлъыкIуэу кърат «Прессэм и дыщэ фонд» урысейпсо дамыгъэр.
Газетхэр алъандэрэ фIыцIэрэ хужьу, языныкъуэхэм деж плъыфитI хъууэ къыдэкIыу щытащ. Ауэ 2012 гъэм щIадзауэ «Горянка», «Советская молодежь» газетхэм я япэ напэкIуэцIхэр, «Кабардино-Балкарская правда» газетым и щэбэт къыдэкIыгъуэхэр плъыфэ псори зиIэ сурэтхэмкIэ ягъэщIэращIэ. Апхуэдэу напэкIуэцIхэм я зэгъэкIукIэр, тхыгъэхэм я къызэкIэлъыкIуэкIэмрэ ахэр зэрытедза хьэрфхэмрэ екIуу зэхуагъакIуэ.
ЗэIущIэм хэтахэр тепсэлъыхьащ мы IэнатIэм щыIэ гугъуехьхэми. «Адыгэ псалъэ» газетым и редактор нэхъыщхьэ ХьэфIыцIэ Мухьэмэд зэрыжиIамкIэ, газетым къытехуэ критикэр гулъытэншэу къонэ икIи апхуэдэ тхыгъэхэм ятеухуауэ редакцэм властым и гъэзэщIакIуэ органхэм, щIыпIэ унафэр зезыгъакIуэ органхэм дапщэрэ захуимыгъазэми, зыми жэуап къратыжыркъым.
«Кабардино-Балкарская правда» газетым и редактор нэхъыщхьэ Болэт Арсен зэIущIэм хэтахэр щыгъуазэ ищIащ газетыр цIыхухэм я деж нэгъэсынымкIэ редакцэм иригъэкIуэкI лэжьыгъэм. Ар почтэм къыдэкIуэу газетхэмрэ журналхэмрэ зыщэ цIыху щхьэхуэхэми япыщIащ икIи абы и фIыщIэкIэ тиражым хэхъуэ зэпытщ.
Редакторхэм къыхагъэщхьэхукIащ къэрал газетхэм я уасэр зэрымыиныр. Мыбдеж Iуэхур къызэтезыгъэувыIэр Iэ щIэдзыныр тэмэму къызэрызэрамыгъэпэщыр арагъэнущ. Абы къыхэкIыу зэIущIэм къыщыхалъхьащ итыпхъэ псори зратха бланкхэр зэрызэбграгъэхыну щIыкIэм егупсысыну.
«Горянка» газетым и редактор нэхъыщхьэ Къаныкъуэ Заринэ жиIащ «КъБР-м и цIыхубэ хъыбарегъащIэ IуэхущIапIэхэр» порталым щиIэ официальнэ напэкIуэцIым къыдэкIуэу редакцэм социальнэ сетым и нэгъуэщI IэнатIэхэри къызэригъэсэбэпыр. Абы апхуэдэу къигъэлъэгъуащ 2013 гъэм «Горянка» газетыр къыдэкIын зэрыщIидзэрэ илъэс 20 зэрырикъур.
Къумахуэ Мухьэдин къыхигъэщхьэхукIащ «Горянка», «Советская молодежь» газетхэм я тхыгъэхэр Интернетым зэрыралъхьэ щIыкIэр тэмэму къызэрилъытэр икIи адрей газетхэр къыхуриджащ ар щапхъэу къащтэну. Министрым и къалэнхэр зыгъэзащIэм апхуэдэу жиIащ министерствэм щыхъыбархэм официальнэ напэкIуэцI зыбжанэм щыгъуазэ зыщыпщI зэрыхъунур.
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ
и министерствэм и пресс-IуэхущIапIэ.
